Απόφαση της Επιτροπής

της 27ης Δεκεμβρίου 2000

για ειδική χρηματοδοτική συνεισφορά της Κοινότητας σχετικά με το πρόγραμμα επίβλεψης της καμπυλοβακτηρίωσης στα κοτόπουλα πάχυνσης, που υπέβαλε η Σουηδία

[κοινοποιηθείσα υπό τον αριθμό Ε(2000) 4154]

(Το κείμενο στη σουηδική γλώσσα είναι το μόνο αυθεντικό)

(2001/29/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής(2), και ιδίως τα άρθρα 19 και 20,

Εκτιμώντας τα ακόλουθα:

(1) Η προστασία της ανθρώπινης υγείας από νόσους και μολύνσεις που μεταδίδονται άμεσα ή έμμεσα από τα ζώα στον άνθρωπο (ζωονόσοι) έχει πρωταρχική σημασία.

(2) Η Κοινότητα επανεξετάζει επί του παρόντος την πολιτική της σχετικά με τον έλεγχο και την πρόληψη των ζωονόσων.

(3) Στο πλαίσιο αυτό ζητήθηκε από την επιστημονική επιτροπή για τα κτηνιατρικά μέτρα σε σχέση με τη δημόσια υγεία να διατυπώσει γνώμη με βάση τις πολιτικές ελέγχου των ζωονόσων, στην οποία ιδιαίτερη προσοχή πρέπει να δίνεται στην εκτίμηση των κινδύνων που συνδέονται με τις ζωονόσους που προκαλούν ιδιαίτερη ανησυχία για τη δημόσια υγεία.

(4) Στα συμπεράσματά της της γνώμης της 12ης Απριλίου 2000, η επιστημονική επιτροπή για τα κτηνιατρικά μέτρα σε σχέση με τη δημόσια υγεία προσδιόρισε τη σαλμονέλωση και την καμπυλοβατηρίωση ως τις πιο σημαντικές ζωονόσους που μεταδίδονται με την τροφή σήμερα, με βάση τον αριθμό των αναφερθέντων κρουσμάτων στον άνθρωπο.

(5) Αναγνωρίζεται ότι υφίστανται ορισμένα κενά όσον αφορά τις γνώσεις για την επιδημιολογία της καμπυλοβακτηρίωσης ως ζωονόσου που μεταδίδεται με την τροφή και στην ανωτέρω γνώμη επισημαινόταν ιδιαιτέρως ότι η αποτελεσματικότητα της θέσπισης αυστηρών μέτρων υγιεινής σε επίπεδο πτηνοτροφείων πρέπει να τεκμηριωθεί και ότι η αποτελεσματικότητα των διαδικασιών για τη μείωση του επιπολασμού της καμπυλοβακτηρίωσης σε επίπεδο πτηνοτροφείου πρέπει να αποτελέσει αντικείμενο περαιτέρω εξέτασης.

(6) Το 1991 η σουηδική ένωση βιομηχανιών κρέατος πουλερικών ξεκίνησε ένα πρόγραμμα επίβλεψης για τα κοτόπουλα πάχυνσης. Το πρόγραμμα επίβλεψης, που περιελάμβανε τη δειγματοληψία ομάδων θανατωθέντων ζώων στο σφαγείο και εθελοντικά μέτρα στα αγροκτήματα, παρουσίασε κάποια επιτυχία όσον αφορά τη μείωση του επιπολασμού της καμπυλοβακτηρίωσης στις ομάδες θανατωθέντων κοτόπουλων πάχυνσης.

(7) Στις 31 Μαΐου 2000 οι σουηδικές αρχές υπέβαλαν ένα εθνικό πρόγραμμα επίβλεψης της καμπυλοβακτηρίωσης στα κοτόπουλα πάχυνσης καθώς και ένα αναθεωρημένο πρόγραμμα, στις 13 Οκτωβρίου 2000, προκειμένου να εκτιμηθεί ο βασικός επιπολασμός τόσο στην πρωτογενή παραγωγή όσο και στην αλυσίδα τροφίμων και να ενισχυθεί προοδευτικά η εφαρμογή των μέτρων υγιεινής σε αγροκτήματα με σκοπό τη μείωση του επιπολασμού σε επίπεδο αγροκτήματος και στη συνέχεια σε όλη την αλυσίδα τροφίμων.

(8) Το προαναφερόμενο πρόγραμμα μπορεί να παράσχει τεχνικές και επιστημονικές πληροφορίες που είναι πιθανό να αποδειχθούν πολύτιμες για την ανάπτυξη της κοινοτικής κτηνιατρικής νομοθεσίας.

(9) Ενόψει της σημασίας της καμπυλοβακτηρίωσης ως ζωονόσου, ενδείκνυται να παρασχεθεί οικονομική ενίσχυση για να καλυφθούν ορισμένες δαπάνες στις οποίες υποβάλλεται η Σουηδία.

(10) Η παρεχόμενη οικονομική ενίσχυση ανέρχεται σε έως 120000 ευρώ κατ' ανώτατο όριο για την περίοδο έως τις 31 Δεκεμβρίου 2001.

(11) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 τα κτηνιατρικά και φυτοϋγειονομικά μέτρα, που αναλαμβάνονται σύμφωνα με τους κοινοτικούς κανόνες, χρηματοδοτούνται δυνάμει του Τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων. Για λόγους οικονομικού ελέγχου εφαρμόζονται τα άρθρα 8 και 9 του κανονισμού (ΕΚ) αριθ. 1258/1999.

(12) Η χρηματοδοτική συνεισφορά της Κοινότητας χορηγείται εφόσον πραγματοποιούνται αποτελεσματικά οι προβλεπόμενες ενέργειες και με την προϋπόθεση ότι οι αρχές παρέχουν όλες τις αναγκαίες πληροφορίες εντός των χρονικών ορίων που προβλέπονται.

(13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκρίνεται το πρόγραμμα επίβλεψης της καμπυλοβακτηρίωσης στα κοτόπουλα πάχυνσης που υπέβαλε η Σουηδία, για περίοδο έξι μηνών η οποία αρχίζει την 1η Ιουλίου 2001.

2. Η οικονομική ενίσχυση από την Κοινότητα για το πρόγραμμα που αναφέρεται στην παράγραφο 1 ανέρχεται στο 50 % των δαπανών (εκτός ΦΠΑ) στις οποίες υποβάλλεται η Σουηδία για εργαστηριακές δοκιμές, έως 161 σουηδικές κορόνες ανά δοκιμή και έως 120000 ευρώ κατ' ανώτατο όριο.

Άρθρο 2

Η οικονομική ενίσχυση που αναφέρεται στο άρθρο 1 παράγραφος 2 χορηγείται στη Σουηδία υπό την προϋπόθεση ότι:

α) προβαίνει στη θέση σε ισχύ, έως την 1η Ιουλίου 2001, των νομοθετικών, κανονιστικών και διοικητικών διατάξεων για την εφαρμογή του προγράμματος·

β) υποβάλλει έκθεση στην Επιτροπή κάθε τρεις μήνες σχετικά με την πρόοδο του προγράμματος και τις πραγματοποιηθείσες δαπάνες. Η έκθεση συντάσσεται σύμφωνα με το υπόδειγμα που περιλαμβάνεται στο παράρτημα·

γ) υποβάλει, έως τις 31 Μαρτίου 2002 το αργότερο, τελική έκθεση σχετικά με την τεχνική εκτέλεση του προγράμματος, η οποία συνοδεύεται από δικαιολογητικά στοιχεία όσον αφορά τις δαπάνες που πραγματοποιήθηκαν και τα αποτελέσματα που επιτεύχθηκαν κατά την περίοδο από την 1η Ιουλίου έως τις 31 Δεκεμβρίου 2001·

δ) το πρόγραμμα εφαρμόζεται αποτελεσματικά,

και υπό την προϋπόθεση ότι έχει τηρηθεί η κοινοτική κτηνιατρική νομοθεσία.

Άρθρο 3

Η παρούσα απόφαση απευθύνεται στη Σουηδία.

Αρχίζει να ισχύει από την 1η Ιανουαρίου 2001.

Βρυξέλλες, 27 Δεκεμβρίου 2000.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 160 της 26.6.1999, σ. 103.

ΠΑΡΑΡΤΗΜΑ

>PIC FILE= "L_2001006EL.002402.EPS">